УНИВЕРЗИТЕТ У НИШУ

ФИЛОЗОФСКИ ФАКУЛТЕТ

ДЕПАРТМАН ЗА ПСИХОЛОГИЈУ

НАСТАВНО НАУЧНОМ ВЕЋУ ФИЛОЗОФСКОГ ФАКУЛТЕТА

Прeдмeт: **Усвајање плана рада Клуба психолога током пролећног семестра у школској 2023/2024. години**

На електронској Седници Већа Департмана за психологију, одржаној 7. 5. 2024. године, усвојен је плана рада Клуба психолога током пролећног семестра у школској 2023/2024. години.

У наставку се наводе активности које су предвиђене за текући семестар.

1. За април месец предвиђено је организовање радионице др Милице Тошић Радев на тему ментализације. Како бисмо информисали студенте о радионици поставиће се постери на факултету, као и информације на страницама Клуба психолога на друштвеним мрежама.
2. За април месец предвиђено је и организовање предавања на тему синдрома “ружног пачета” односно социјалне одбачености. Идеја је да предавање буде интерактивно и покрене дискусију на ову тему. За реализацију овог предавања контактираће се предавачи са Департмана за психологију који се баве доменом социјалне психологије, чије информације можемо накнадно доставити када добијемо потврду учешћа.
3. У мају месецу предвиђено је предавање које ће имати за циљ разматрање случајева из праксе психотерапеута. Идеја је да, као на предавању које је већ одржано у децембру 2023. године, 2-3 психотерапеута различитих психотерапијских праваца (Трансакциона анализа, Системска породична психотерапија) сагледава исти случај. За реализацију овог предавања контактираће се терапеути чије информације можемо накнадно доставити када добијемо потврду учешћа.
4. Планирано је и групно гледање филмова/серија у којима се приказују психотерапеути као и сам психотерапијски процес, које би се организовало у терминима који су предвиђени за Клуб психолога (среда од 19.00 до 20.30 часова у слушаоници 23а) или у дворишту факултета, ако би временске прилике то дозволиле. Предлажемо “Психотерапеути на филмском платну – разбијање митова и предрасуда” као назив овог састанка.
5. Поред наведених састанака који би били одржани у просторијама Филозофског факултета и били отворени за све његове студенте, у плану је и предавање/радионица на тему менталног здравља у Дому ученика средњих школа “Димитрије Туцовић” у Нишу. Као гостујући предавачи, контактираће се неки од предавача и сарадника у настави Департмана за психологију.
6. Још једна од активности биће организовање радионица са Удружењем “Индиго”. Идеја је да студенти психологије гостују, са неким од професора, у удружењу и осмисле две радионице намењене деци из мањинских група. Друга опција за сарадњу са овим удружењем, уколико Департман и Управа Факултета то одобре, била би посета Факултету заједно са децом која су у удружењу како би се спровеле радионице са њима и како би деца имала прилику да добију информације о самом процесу образовања и његовој важности, као и о томе шта могу да студирају након завршетка средње школе.
7. Важно је нагласити да ће се и поред ових активности и даље радити на промовисању Департмана за психологију Филозофског факултета у Нишу, оснаживању студената да узму активно учешће у раду Клуба, као и повезивању студената и професора.

У Нишу,

дана 7. 5. 2024. године

Управница Департмана



проф. др Милица Тошић Радев